**Predkladacia správa**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 57/2007 Z. z., ktorým sa ustanovujú požiadavky na uvádzanie osiva obilnín na trh v znení neskorších predpisov (ďalej len „návrh nariadenia vlády“) podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z.

Návrh nariadenia vlády sa predkladá z dôvodu potreby prevzatia vykonávacej smernice Komisie (EÚ) 2021/971 zo 16. júna 2021, ktorou sa mení príloha I k smernici Rady 66/401/EHS o uvádzaní osiva krmovín na trh, príloha I k smernici Rady 66/402/EHS týkajúcej sa obchodovania s osivom obilnín, príloha I k smernici Rady 2002/54/ES o obchodovaní s osivom repy, príloha I k smernici Rady 2002/55/ES o obchodovaní s osivom zelenín a príloha I k smernici Rady 2002/57/ES o uvádzaní osiva olejnín a priadnych rastlín na trh, pokiaľ ide o používanie biochemických a molekulárnych techník (Ú. v. EÚ L 214, 17.6.2021) [ďalej len „vykonávacia smernica (EÚ) 2021/971“], vykonávacej smernice Komisie (EÚ) 2021/1927 z 5. novembra 2021, ktorou sa menia prílohy I a II k smernici Rady 66/402/EHS, pokiaľ ide o požiadavky na osivá hybridov pšenice vyprodukovaných pomocou cytoplazmatickej samčej sterility (Ú. v. EÚ L 393, 8.11.2021) [ďalej len „vykonávacia smernica (EÚ) 2021/1927“] a vykonávacej smernice Komisie (EÚ) 2021/2171 zo 7. decembra 2021, ktorou sa mení smernica Rady 66/402/EHS, pokiaľ ide o hmotnosť dávok osiva a vzoriek z druhu *Avena nuda* (Ú. v. EÚ L 438, 8.12.2021) [ďalej len „vykonávacia smernica (EÚ) 2021/2171“].

V súlade s vykonávacou smernicou (EÚ) 2021/971 sa navrhuje zaviesť používanie biochemických techník a molekulárnych techník ako doplnkových metód na preverovanie odrodovej pravosti osiva obilnín. V súlade s vykonávacou smernicou (EÚ) 2021/1927 sa navrhuje upraviť požiadavky na osivá hybridov pšenice vyprodukovaných pomocou cytoplazmatickej samčej sterility. V súlade s vykonávacou smernicou (EÚ) 2021/2171 sa navrhuje doplnenie ovsa nahého *(Avena nuda)* medzi obilniny, a to v súvislosti s požiadavkami na hmotnosť dávky a hmotnosť vzorky osiva obilnín.

Návrh nariadenia vlády nebude predmetom vnútrokomunitárneho pripomienkového konania.

Dátum nadobudnutia účinnosti sa navrhuje s ohľadom na čl. 2 vykonávacej smernice (EÚ) 2021/971, čl. 2 vykonávacej smernice (EÚ) 2021/1927 a čl. 2 vykonávacej smernice (EÚ) 2021/2171; vzhľadom na nejednotnosť termínu pre transpozíciu uvedených smerníc navrhuje sa delená účinnosť. Vzhľadom na predpokladanú dobu trvania legislatívneho procesu je možné s výnimkou čl. I siedmeho novelizačného bodu a ôsmeho novelizačného bodu predpokladať zachovanie 15 dňovej legisvakačnej doby v súlade s § 19 ods. 5 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov.

V súlade s čl. 2 vykonávacej smernice (EÚ) 2021/1927 sa navrhuje obmedzenie účinnosti, a to pokiaľ ide o ustanovenia, ktoré sa týkajú produkcie hybridov pšenice vyprodukovanej pomocou cytoplazmatickej samčej sterility.

Návrh nariadenia vlády bol predmetom pripomienkového konania a na rokovanie sa predkladá bez rozporov.